Páll Baldvin Baldvinsson , bókmenntafræðingur og blaðamaður , vill að engu leyti tjá sig um ásakanir um ritstuld vegna bókar sinnar Síldarárin 1867 - 1969 í samtali við Fréttablaðið að öðru leyti en því sem fram hefur komið . Hann hafi ekki verið með vilja gerður og búið sé að biðjast afsökunar vegna málsins . Fram kom í Morgunblaðinu í dag að Jón Ólafur Björgvinsson , greinarhöfundur á Sigló.is , hefði sakað Pál um ritstuld . Skrifaði hann ítarlegan pistil þess efnis á Trölla.is í fyrradag og fullyrti að að síldarsögur og önnur skrif hefðu verið notuð í leyfisleysi í bókinni . „ En hann gleymir aftur og aftur að upplýsa okkur lesendur á skiljanlegan hátt um úr hvaða heimildum ritefnið kemur á þeim síðum sem þær birtast og þar af leiðandi er það ómögulegt fyrir lesandann að vita hvað Páll Baldvin hefur skrifað sjálfur og hvað aðrir hafa ritað áður , “ skrifar Jón í pistli á Trölli.is . Í samtali við Fréttablaðið segir Páll að hann hafi engu við málið að bæta en það sem þegar hafi komið fram . Sjálfur svaraði hann færslu Jóns inn á Trölla.is þar sem hann baðst afsökunar . Haft er eftir honum í Mogganum að leiðinlegast sé að mistökin hafi farið í gegnum þrjár síur , sig , ritstjóra og prófarkalesara . „ Góðan dag . Til að gera langt mál stutt þá urðu þau mistök við frágang á heimildaskrá Síldaráranna sem kom út á liðnu hausti að heimilda var ekki getið að fullu um þýðingu og styttingu Jóns Björgvinssonar á tveimur stöðum í bókinni : birt var þýðing hans á texta eftir Edmund Back sem Jón birti á vefnum Siglo.is og einungis vísað á vefslóð en fylgdi ekki nafn höfundar né þýðanda . Þetta er miður og áafsakanlegt , en nákvæm tilvísun fór framhjá mér , ritstjóra og prófarkarlesurum , “ skrifar Páll í athugasemd við færslu Jóns .